दूषित मध्याह्न भोजन से टेमरिया स्कूल के 41 बच्चे व 4 रसोइये बीमार
दोपहर में हुए बीमार, शाम तक वहीं दबाए रखा मामले को, शाम को नहीं संभलने पर लाए डही
भास्कर संवाददाता | डही
ग्राम टेमरिया में मिडिल व प्रायमरी स्कूल में दूषित मध्याह्न भोजन खाने से 41 बच्चे व 4 रसोईये बीमार हो गए। पीड़ित बच्चों ने दोपहर में 1.30 बजे खाना खाया था। भोजन में आलू की सब्जी व रोटी दी गई थी। रोटी खाने में कड़वी लगने की शिकायत बच्चाें ने की भी थी। खाने के आधे घंटे बाद ही पेट में दर्द होने लगा लेकिन संबंधित टीचर ने इसे हल्के में लेते हुए ध्यान नहीं दिया। बच्चों को छुट्टी के बाद ही स्कूल छोड़ने को कहा।
रसोइयन ने यह भी बताया कि उस समय टीचर द्वारा बच्चों को गोली व पाउडर दिया था लेकिन बच्चों की शाम को हालत ज्यादा बिगड़ने पर शाम को 6 बजे के करीब डही अस्पताल में पालकों द्वारा भर्ती कराया गया।नए सामुदायिक स्वास्थ्य केन्द्र में एकमात्र डाॅ. पुष्पेंद्र सतपुड़ा ने उपचार प्रारंभ किया। सभी बच्चों को संभाला। घटना की खबर मिलते ही डही अस्पताल में स्थानीय जनप्रतिनिधि व अधिकारियों के साथ ही आमजनों की भीड़ लगने लगी। जपं अध्यक्ष जयदीप पटेल अपनी टीम के साथ पहुंचे व उपचार में अस्पताल कर्मियों को मदद की। बीईओ सतीष पाटीदार सूचना मिलने के डेढ़ घंटे देरी से कुक्षी से अस्पताल पहुंचे। स्थानीय विधायक सुरेंद्रसिंह बघेल भी अस्पताल पहुंचे। पीड़ित बच्चों व रसोईयांे के हाल जानने के बाद अपनी नाराजगी जाहिर करते हुए तहसीलदार व एसडीएम को जिम्मेदारों पर कड़ी कार्रवाई के निर्देश दिए।
अस्पताल में भर्ती स्कूल के बच्चे।
hin_Deva hin_Deva mar_Deva hin_Deva hin_Deva hin_Deva